<h2>Tanulmányaim</h2>		
		<p>Végzettségem szerint pszichopedagógia - logopédia szakos gyógypedagógiai tanár vagyok. Szerencsésnek érzem magam, hogy azzal foglalkozhatok, amit igazán szeretek. A szakmám a szenvedélyem, valódi hivatás számomra.<br />Diplomáimat az ELTE Bárczi Gusztáv Gyógypedagógiai Karán szereztem. Sok éves szakmai tapasztalatomat óvodában, iskolában, középiskolában, nevelési tanácsadóban és megyei szakértői bizottságban végzett munkám során szereztem. Jelenleg főállásban a Fővárosi Pedagógiai Szakszolgálat 2. számú Szakértői Bizottsági Tagintézményében dolgozom, ahol megyei szinten foglalkozom gyermekek és tanulók diagnosztikai vizsgálatával, sajátos nevelési igény megállapításával vagy kizárásával, szülőkonzultációval és tanácsadással. Bizottsági tevékenységemen túl óvodás korosztálytól kezdve végzem sajátos nevelési igényű és tanulási nehézségekkel küzdő gyermekek fejlesztését. </p><p><b>Egyéni képességekhez, problémákhoz igazodó differenciált foglalkozásokat, komplex nyelvi-, logopédiai, diszlexia és diszkalkulia, valamint mozgásterápiákat tartok. </b></p><p>Lényeges számomra, a diagnosztikai és a fejlesztői-tanári munka egyensúlyban tartása, kompetenciáim megtartása.<br />Kiemelt tevékenységemnek tekintettem a tehetséggondozást, ezen belül is a tanulási zavarral küzdő tehetséges gyermekek felkarolását, ellátását.<br />Munkám során fontosnak tartom a szakmai igényességet, ennek érdekében folyamatosan fejlesztem magam, ismereteimet továbbképzéseken és tanfolyamokon igyekszem bővíteni. A gyermekek eredményes fejlődése érdekében mindig figyelembe veszem az egyéni szükségleteket és a személyiséget is. Törekszem arra, hogy minden gyermekkel megtaláljam a közös hangot, szeretetteljes, biztonságos és elfogadó légkört alakítsak ki. Foglalkozásaimon rugalmasan alkalmazkodom a gyermek igényeihez és aktuális állapotához. A gyermekek fejlődéséről rendszeresen tájékoztatom a szülőket. Nagy hangsúlyt helyezek a team munkára, hiszek abban, hogy eredményes munkát csak a szülőkkel és a kollégákkal együttműködve, egymástól tanulva, egymással folyamatosan konzultálva lehet elérni.</p>